Zmenené a doplnené všeobecne záväzným nariadením č. 9/1994.
Zmenené všeobecne záväzným nariadením č. 6/2000.
Úplné znenie vo všeobecne záväznom nariadení č. 14/2002.

Všeobecne záväzné nariadenie
hlavného mesta Slovenskej republiky Bratislavy
č. 2/1993
z 29. apríla 1993
o zásadách hospodárenia s majetkom hlavného mesta Slovenskej republiky Bratislavy
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave a § 9 zákona Slovenskej národnej rady č. 138/1991 Zb. o majetku obcí v znení neskorších predpisov sa uznieslo na tomto všeobecne záväznom nariadení:

§ 1
Úvodné ustanovenia
Toto všeobecne záväzné nariadenie sa vzťahuje
a)	na majetok hlavného mesta SR Bratislavy (ďalej len „hlavné mesto“)
1.	určený na výkon samosprávy hlavného mesta,
2.	zverený do správy mestským podnikom a rozpočtovým a príspevkovým organizáciám hlavného mesta (ďalej len „mestská organizácia“) na verejné účely a na podnikateľskú činnosť hlavného mesta,
3.	zverený do správy mestským častiam hlavného mesta (ďalej len „mestská časť“),
b)	na majetok v štátnom vlastníctve, ktorý bol hlavnému mestu zverený v prospech rozvoja hlavného mesta a jeho občanov a ochrany a tvorby životného prostredia.

§ 2
Účel všeobecne záväzného nariadenia
Toto všeobecne záväzné nariadenie upravuje
a)	práva a povinnosti mestskej organizácie a mestskej časti pri správe majetku hlavného mesta a majetku štátu zvereného hlavnému mestu,
b)	postup zverenia majetku hlavného mesta,
c)	nakladanie s majetkom hlavného mesta, zvereného do správy mestskej organizácii,
d)	nakladanie s pohľadávkami, záväzkami a inými majetkovými právami hlavného mesta a mestskej organizácie,
e)	nakladanie s finančnými prostriedkami a cennými papiermi,
f)	podmienky odňatia majetku hlavného mesta zvereného do správy mestskej organizácii,
g)	podmienky odňatia majetku hlavného mesta zvereného do správy mestskej časti,
h)	ktoré úkony hospodárenia s majetkom hlavného mesta podliehajú schváleniu orgánmi hlavného mesta.

§ 3
Majetok hlavného mesta
(1) Majetkom hlavného mesta sú veci vo vlastníctve hlavného mesta, majetkové práva hlavného mesta a majetkové práva mestských organizácií.
(2) Hlavné mesto nadobúda majetok najmä zo zákona, kúpou, zámenou, darovaním, dedením, rozhodnutím orgánov štátnej správy a vlastnou činnosťou.
(3) Darovanie nehnuteľného majetku hlavného mesta je neprípustné.

§ 4
Povinnosti a práva pri hospodárení s majetkom hlavného mesta 
a majetkom v štátnom vlastníctve zvereného do správy hlavného mesta
(1) Orgány hlavného mesta a mestského zastupiteľstva, mestské organizácie a mestské časti sú povinné majetok hlavného mesta zveľaďovať, chrániť a zhodnocovať a za tým účelom sú povinné najmä:
a)	udržiavať a užívať majetok,
b)	chrániť majetok pred poškodením, zničením, stratou alebo zneužitím,
c)	používať všetky právne prostriedky na ochranu majetku vrátane včasného uplatňovania svojich práv alebo oprávnených záujmov pred príslušnými orgánmi,
d)	viesť majetok v predpísanej evidencii,1)
e)	vykonávať inventarizáciu majetku a záväzkov podľa osobitných predpisov2) a nariadenia primátora hlavného mesta, prípadne starostu mestskej časti, ak ide o majetok zverený do správy mestskej časti.
(2) Mestské organizácie a mestské časti sú oprávnené zverený majetok hlavného mesta držať, užívať, brať úžitky a nakladať s ním v súlade so zákonom,3) štatútom hlavného mesta a s týmto všeobecne záväzným nariadením.
(3) Mestské organizácie nehnuteľný majetok hlavného mesta zverený im do správy si môžu navzájom prevádzať do správy len bezodplatne a so súhlasom primátora hlavného mesta. Z dôvodov územného princípu obdobný prevod medzi mestskými časťami je neprípustný.

§ 5
Postup zverenia majetku hlavného mesta
(1) Hlavné mesto zveruje majetok hlavného mesta do správy mestským organizáciám a mestským častiam bezplatne.
(2) O zverení majetku do správy spíše hlavné mesto ako odovzdávajúci a mestská organizácia alebo mestská časť ako preberajúci protokol, ktorý obsahuje:
a)	určenie zvereného majetku hlavného mesta,
b)	hodnotu zvereného majetku podľa údajov účtovnej evidencie,
c)	práva a záväzky súvisiace so zvereným majetkom,
d)	spôsob usporiadania schodkov hospodárenia so zvereným majetkom.
(3) Preberajúci je povinný poskytovať Magistrátu hlavného mesta Slovenskej republiky Bratislavy (ďalej len „magistrát“) pri príprave protokolu súčinnosť pri zverení majetku do správy.
(4) Protokol o zverení majetku hlavného mesta pripraví magistrát na základe riadnej inventarizácie zvereného majetku.
(5) Magistrát bezodkladne podá návrh do katastra nehnuteľností na zápis vkladu práva správy zvereného majetku hlavného mesta.
§ 6
Odplatné nadobúdanie vecí
Mestská organizácia môže nadobúdať majetok do vlastníctva hlavného mesta
a)	bezplatne,
b)	odplatne za cenu podľa cenových predpisov,4) ak ho potrebuje na plnenie svojich úloh v rozsahu predmetu svojej činnosti vymedzenej v zakladacej, prípadne zriaďovacej listine.

§ 7
Prebytočný a neupotrebiteľný majetok
(1) Prebytočný je majetok, ktorý mestská organizácia trvale nepotrebuje na plnenie svojich úloh. Za prebytočnú sa považuje aj časť majetku, ktorá presahuje rozsah primeraný potrebám mestskej organizácie.
(2) Neupotrebiteľný je majetok, ktorý pre svoje úplné opotrebovanie, poškodenie, zastaranosť alebo nehospodárnosť v prevádzke nemôže už slúžiť svojmu účelu. Za neupotrebiteľné základné prostriedky sa považujú aj budovy a stavby, ktoré nemožno premiestniť a ktoré treba odstrániť v dôsledku výstavby, prestavby alebo rozšírenia objektu.
(3) O prebytočnosti alebo neupotrebiteľnosti majetku, ako aj o spôsobe naloženia s ním písomne rozhoduje riaditeľ mestskej organizácie alebo ním poverený iný vedúci pracovník mestskej organizácie, prípadne na návrh riaditeľom zriadenej komisie. K rozhodnutiu o prebytočnosti alebo neupotrebiteľnosti musí dodatočne pripojiť doklad o tom, ako sa s majetkom naložilo.
(4) Pre rozhodovanie o prebytočnosti alebo neupotrebiteľnosti majetku kultúrnej povahy platia osobitné predpisy.5)

§ 8
Nakladanie s prebytočným a neupotrebiteľným majetkom
(1) Mestská organizácia prevedie prebytočný alebo neupotrebiteľný majetok na inú mestskú organizáciu, a v prípade jej nezáujmu na inú právnickú alebo fyzickú osobu. Pri neupotrebiteľnom majetku zisťuje mestská organizácia pred uskutočnením ponuky, či ho sama nemôže využiť ako náhradné dielce.
(2) Neupotrebiteľný majetok, pri ktorom je zrejmé, že ho nemôže využiť právnická alebo fyzická osoba, sa fyzicky zlikviduje. Rovnako sa naloží s prebytočným majetkom, o ktorý neprejavili záujem právnické ani fyzické osoby.
(3) Prevod vlastníctva prebytočného alebo neupotrebiteľného majetku sa uskutoční na inú než mestskú organizáciu:
a)	predajom vecí na verejnej dražbe na základe dražobného poriadku uvedeného v prílohe, alebo schváleného mestským zastupiteľstvom,
b)	na základe výsledkov obchodnej verejnej súťaže,6) podľa pravidiel na organizovanie obchodných verejných súťaží, schválených mestským zastupiteľstvom, alebo
c)	výnimočne priamym predajom vecí.
(4) Pri prevode vlastníctva nehnuteľného majetku na základe výsledkov verejnej dražby, dražbu možno vyhlásiť až po jej schválení mestským zastupiteľstvom. Pri prevode vlastníctva nehnuteľného majetku alebo jeho nájmu na viac ako 10 rokov na základe výsledkov obchodnej verejnej súťaže podmienky verejnej obchodnej súťaže možno vyhlásiť až po ich schválení mestským zastupiteľstvom.
(5) Priamy predaj vecí možno uskutočniť len po predchádzajúcom súhlase primátora hlavného mesta a u nehnuteľného majetku po schválení mestským zastupiteľstvom.

§ 9
Prenájom majetku hlavného mesta
(1) Prebytočný alebo neupotrebiteľný majetok v správe mestskej organizácie sa môže prenechať do užívania právnickej alebo fyzickej osobe. Návrh nájomnej zmluvy na prenájom nehnuteľností, nebytových priestorov a bytov predloží primátorovi hlavného mesta na uzavretie riaditeľ mestskej organizácie.
(2) Nájom nehnuteľného majetku na dobu dlhšiu ako 10 rokov vrátane každého predĺženia nad túto dobu okrem bytov podlieha schváleniu mestským zastupiteľstvom.

§ 10
Nakladanie s pohľadávkami a inými majetkovými právami mesta
(1) Pri nakladaní s majetkovými právami hlavného mesta je mestská organizácia povinná starať sa o to, aby všetky povinnosti dlžníka boli včas a riadne splnené, prípadne, aby pohľadávka sa včas uplatnila na príslušných orgánoch.
(2) Pri nakladaní s majetkovými právami pochádzajúcimi z údajov prevádzkovania mestského informačného systému je mestská organizácia povinná zabezpečiť ochranu informácií pred neoprávneným prístupom alebo spracovaním.
(3) Ak je dlžník v omeškaní s platením dlhu, je mestská organizácia povinná účtovať a vymáhať úroky, prípadne zmluvnú pokutu za omeškanie.

§ 11
Povoľovanie splátok a odkladov platenia
(1) Mestská organizácia môže dlžníkovi povoliť primerané splátky alebo povoliť odklad zaplatenia dlhu dlžníkom písomne uznaného čo do dôvodov a výšky, prípadne priznaného právoplatným rozhodnutím súdu alebo iným orgánom, ak dlžník bez svojho zavinenia nemôže dlh alebo splátku včas zaplatiť.
(2) Splátky sa môžu povoliť len pod podmienkou, že sa dohodne splatnosť celej pohľadávky v prípade nesplnenia niektorej splátky.
(3) Pri povoľovaní splátok a odkladu zaplatenia dlhu dlžníkom je mestská organizácia povinná dohodnúť, že v prípade zlepšenia zárobkových a majetkových pomerov dlžníka povolenie splátok o odklade zaplatenia dlhu odvolá.

§ 12
Odpustenie dlhu
(1) Zo závažných dôvodov, najmä sociálnych môže mestská organizácia na žiadosť dlžníka dlh celkom alebo čiastočne odpustiť.
(2) Odpustiť dlh nie je prípustné, ak vznikol v súvislosti s úmyselnou trestnou činnosťou alebo, ak dlžníkovi patrí z akéhokoľvek dôvodu pohľadávka voči hlavnému mestu alebo mestskej organizácii, a to do výšky tejto pohľadávky, iba ak by sa dlžník vzdal pohľadávky až do výšky svojho záväzku. Odpustením dlhu záväzok dlžníka zaniká.
(3) Odpustiť dlh proti tomu istému dlžníkovi sa môže iba raz v kalendárnom roku.
(4) Odpustiť pohľadávky nad 5000 Sk možno len so súhlasom mestského zastupiteľstva.

§ 13
Upustenie od vymáhania pohľadávky
(1) Mestská organizácia môže trvale upustiť od vymáhania pohľadávky nepresahujúcej 300 Sk (nepatrná pohľadávka), ak ju dlžník dobrovoľne nezaplatil.
(2) Proti tomu istému dlžníkovi sa môže od vymáhania pohľadávky upustiť iba raz v kalendárnom roku, iba ak by súčet pohľadávky, od vymáhania ktorej sa upustilo, a pohľadávky, od vymáhania ktorej sa má upustiť, nepresiahol 300 Sk.

§ 14
Nakladanie s finančnými prostriedkami
(1) Mestský podnik hospodári ako príspevková organizácia podľa osobitných predpisov.7)
(2) Rozpočtové organizácie hlavného mesta sú svojimi príjmami a výdavkami zapojené na rozpočet hlavného mesta. Hospodária samostatne podľa schválených rozpočtov s prostriedkami, ktoré im určí hlavné mesto v rámci svojho rozpočtu.
(3) Príspevkové organizácie hlavného mesta sú na rozpočet hlavného mesta zapojené príspevkom alebo odvodom a platia pre ne finančné vzťahy určené hlavným mestom v rámci jeho rozpočtu.
(4) Rozpočtové a príspevkové organizácie hlavného mesta nemôžu prijať úver alebo pôžičky, ani tieto poskytovať a nemôžu vstupovať do úverových vzťahov ako ručiteľ.
(5) Hospodárenie rozpočtových a príspevkových organizácií hlavného mesta bližšie upravujú osobitné predpisy.8)
(6) Hospodárenie s pokladničnou hotovosťou a ceninami upravujú osobitné príkazy riaditeľov mestských organizácií.

§ 15
Nakladanie s cennými papiermi
(1) Pre nakladanie s cennými papiermi primerane platia ustanovenia § 4.
(2) Cenné papiere, ktoré tvoria dlhopisy (komunálne obligácie) môžu byť vydané len so súhlasom mestského zastupiteľstva.

§ 16
Podmienky odňatia majetku hlavného mesta zvereného do správy mestským organizáciám
(1) Hlavné mesto môže odňať majetok zverený do správy mestskej organizácie:
a)	ak porušuje povinnosti uvedené v § 4 ods. 1 písm. b),
b)	ak ide o majetok,
1.	ktorý je pre mestskú organizáciu prebytočný alebo neupotrebiteľný,
2.	ktorý hlavné mesto potrebuje vo verejnom záujme pre verejnoprospešné stavby podľa schválenej územnoplánovacej dokumentácie,
3.	ktorým hlavné mesto vytvára podmienky pre činnosť Národnej rady Slovenskej republiky, vlády Slovenskej republiky, ministerstiev a ostatných štátnych orgánov, ktoré majú sídlo v hlavnom meste, ako aj pre činnosť zastupiteľských orgánov iných krajín,
4.	ktorý hlavné mesto potrebuje pre plnenie prenesených úloh štátnej správy,
5.	ktorý hlavné mesto potrebuje pre plnenie úloh správy celomestského charakteru uvedených v čl. 6 ods. 1 písm. e), f), g), ch) a o) Štatútu hlavného mesta Slovenskej republiky Bratislavy.
(2) Odňatie majetku hlavného mesta podľa odseku 1 písmeno b) bod 2. a 3. podlieha schváleniu mestským zastupiteľstvom.

§ 17
Podmienky odňatia majetku hlavného mesta zvereného do správy mestským častiam
(1) Na zabezpečenie úloh hlavného mesta uvedených v § 16 ods. 1 písmeno b) bod 2 až 5 môže primátor hlavného mesta požiadať starostu mestskej časti o vrátenie majetku zvereného do správy mestskej časti, ak hlavné mesto
a)	nemá vhodný nezverený majetok alebo vhodný zverený majetok do správy mestskej organizácii, ktorý by mohlo odňať podľa § 16,
b)	uhradí mestskej časti preukázané náklady, ktoré vložila na zveľaďovanie vráteného majetku od dňa jeho zverenia do správy, a to do dvoch mesiacov od dňa jeho vrátenia.
(2) Ak starosta mestskej časti neoznámi primátorovi hlavného mesta do dvoch mesiacov od dňa požiadania stanovisko miestneho zastupiteľstva, má sa za to, že miestne zastupiteľstvo s vrátením zvereného majetku súhlasí.
(3) Ak je stanovisko miestneho zastupiteľstva mestskej časti negatívne, môže mestské zastupiteľstvo trojpätinovou väčšinou všetkých poslancov sa uzniesť, že zverený majetok sa mestskej časti odníma.

§ 18
Úkony hospodárenia s majetkom hlavného mesta, ktoré podliehajú schváleniu hlavným mestom
(1) Mestské zastupiteľstvo vo vzťahu k mestským organizáciám schvaľuje:
a)	odplatné nadobúdanie nehnuteľností do vlastníctva hlavného mesta,
b)	prevody vlastníctva nehnuteľného majetku, pokiaľ sa má však prevod uskutočniť na základe výsledku obchodnej verejnej súťaže alebo verejnej dražby, mestské zastupiteľstvo schvaľuje len podmienky súťaže alebo dražby,
c)	prenájom nehnuteľného majetku nad dobu dlhšiu ako 10 rokov vrátane každého predĺženia nad túto dobu okrem bytov, pokiaľ sa má nájom uskutočniť na základe výsledku obchodnej verejnej súťaže, mestské zastupiteľstvo schvaľuje len podmienky súťaže,
d)	prevody vlastníctva hnuteľného majetku v zmluvnej hodnote nad 100 000 Sk,
e)	bezplatný prevod hnuteľného majetku nad hodnotu 20 000 Sk vrátane peňazí s výnimkou obvyklého darovania k životnému jubileu a obdobným príležitostiam a s výnimkou poskytovania jednorázových sociálnych výpomocí občanom,
f)	bezplatné postúpenie pohľadávky nad 10 000 Sk,
g)	prijatie úveru (pôžičky) poskytnutie úveru (pôžičky) prevzatie dlhu, pristúpenie k dlhu a prevzatie dlhu, pristúpenie k dlhu a prevzatie záruky, každé nad 10 miliónov Sk,
h)	majetkové účasti (peňažné a nepeňažné vklady) na podnikaní iných právnických a fyzických osôb s výnimkou vlastných podnikov,
ch)	vydávanie dlhopisov (komunálne obligácie),
i)	aukčný predaj podľa osobitných predpisov,
j)	vzdanie sa práva a odpustenie pohľadávky nad 5000 Sk,
k)	založenie nehnuteľných vecí,
l)	odňatie majetku hlavného mesta zvereného do správy mestským organizáciám, ak ide o majetok,
1.	ktorý hlavné mesto potrebuje vo verejnom záujme pre verejnoprospešné stavby podľa schválenej územnoplánovacej dokumentácie,
2.	ktorým hlavné mesto vytvára podmienky pre činnosť Národnej rady Slovenskej republiky, vlády Slovenskej republiky, ministerstiev a ostatných štátnych orgánov, ktoré majú sídlo v hlavnom meste, ako aj pre činnosť zastupiteľských orgánov iných krajín.
(2) Mestské zastupiteľstvo vo vzťahu k mestským častiam schvaľuje:
a)	zverenie majetku hlavného mesta do správy mestskej časti,
b)	založenie nehnuteľných vecí,
c)	odňatie majetku hlavného mesta zvereného do správy mestskej časti podľa § 17 ods. 3, a to trojpätinovou väčšinou hlasov všetkých poslancov.
(3) Primátor hlavného mesta vo vzťahu k mestským organizáciám:
a)	nariaďuje vykonať inventarizáciu majetku hlavného mesta zvereného mestským organizáciám,2)
b)	schvaľuje
1.	vzájomné bezplatné prevádzanie správy majetku hlavného mesta zvereného mestským organizáciám,
2.	priamy predaj hnuteľných prebytočných alebo neupotrebiteľných vecí v správe mestských organizácií,
c)	uzaviera
1.	nájomné zmluvy na prenájom majetku hlavného mesta, a to nehnuteľného majetku na dobu do 10 rokov,
2.	nebytových priestorov,
3.	bytov,
d)	rozhoduje o odňatí majetku zvereného do správy mestskej organizácii
1.	ak mestská organizácia porušuje povinnosti uvedené v § 4 ods. 1 písm. b),
2.	ak ide o majetok pre mestskú organizáciu prebytočný alebo neupotrebiteľný,
3.	ak ide o majetok, ktorý hlavné mesto potrebuje pre plnenie prenesených úloh štátnej správy.
(4) Primátor hlavného mesta vo vzťahu k mestským častiam udeľuje predchádzajúci súhlas k prevodu vlastníctva hlavného mesta zvereného do správy mestskej časti.

§ 19
Hospodárenie s majetkom hlavného mesta zvereným do správy mestským častiam
Pre hospodárenie s majetkom hlavného mesta zvereným do správy mestskej časti určí miestne zastupiteľstvo zásady hospodárenia najmenej v rozsahu zásad uvedených v tomto všeobecne záväznom nariadení.

§ 20
Sankcie
(1) Za porušenie tohto všeobecne záväzného nariadenia môže primátor uložiť právnickej osobe pokutu do výšky 200 000 Sk.
(2) Pokutu možno uložiť do dvoch mesiacov od dňa, kedy sa primátor dozvedel o tom, kto sa porušenia dopustil, najneskôr však do jedného roka od spáchania konania opodstatňujúceho uloženie pokuty.
(3) Mestská organizácia, ktorá neoprávnene použije alebo zadrží prostriedky z rozpočtu hlavného mesta, je povinná vrátiť finančné prostriedky v rovnakej výške do rozpočtu hlavného mesta. Zároveň je povinná zaplatiť penále vo výške 0,5 percenta zo zadržanej alebo neoprávnene použitej sumy za každý deň omeškania s vrátením alebo za každý deň neoprávneného použitia poskytnutých prostriedkov, najviac však do výšky dvojnásobku tejto sumy a najmenej 1000 Sk.
(4) Ak sa porušenie rozpočtovej disciplíny podľa odseku 3 zistilo vnútornou kontrolou mestskej organizácie, znižuje sa penále na polovicu.
(5) Penále nemožno vymáhať po uplynutí desiatich rokov nasledujúcich po roku, v ktorom došlo k porušeniu rozpočtovej disciplíny podľa odseku 3.

§ 21
Záverečné ustanovenia
(1) Úlohy, oprávnenia a povinnosti mestských organizácií uvedené v tomto všeobecne záväznom nariadení sa primerane vzťahujú aj na magistrát, útvar mestského kontrolóra, mestskú políciu a mestský požiarny zbor.
(2) Týmto všeobecne záväzným nariadením strácajú platnosť:
a)	smernice hospodárenia s majetkom hlavného mesta Slovenskej republiky Bratislavy z 30. novembra 1991,
b)	metodické pokyny o organizovaní verejných dražieb hnuteľných vecí vo vlastníctve hlavného mesta Slovenskej republiky Bratislavy z 23. januára 1992,
c)	pravidlá finančného hospodárenia rozpočtových, príspevkových organizácií a Magistrátu hlavného mesta Slovenskej republiky Bratislavy s prostriedkami rozpočtu hlavného mesta Slovenskej republiky Bratislava a s prostriedkami štátneho rozpočtu Slovenskej republiky k 1. júlu 1992.

§ 22
Účinnosť
Toto všeobecne záväzné nariadenie nadobúda účinnosť 15. mája 1993.

Peter Kresánek v. r.
primátor